Gandia reivindica els drets dels xiquets i xiquetes amb la Placa Ciutat Amiga de la Infància
19 novembre 2021

## Gandia reivindica els drets dels xiquets i xiquetes amb la Placa Ciutat Amiga de la Infància19 novembre 2021Última actualització: 19 novembre 2021

![](../gestion/img/d42d99447fe28d7306d214cf806d5acf0ec63133fdea22fb52e83b79c416ee92.jpg)  
  

Amb motiu del Dia universal dels drets de la infància i l’adolescència que se celebra hui per a reivindicar millores en el benestar dels més menuts i menudes de la població, i al que Gandia se suma per primera vegada com ‘Ciutat Amiga de la Infància’ reconeguda per UNICEF (2021-2024), la màxima autoritat municipal, **José Manuel Prieto**, acompanyat de la regidora de la Infància, **Liduvina Gil**, ha rebut la visita de la directora general d’Infància i Adolescència i vicepresidenta i consellera d’Igualtat i Polítiques Inclusives, **Rosa Molero**, i de la responsable del Programa Ciutats Amigues de la Infància i Educació en UNICEF Comunitat Valenciana, **Elena Filella**, qui han reconegut les polítiques desenvolupades pel consistori envers la infància i la seua implicació en aquesta matèria.

Després de la trobada, la comitiva s’ha traslladat a la Biblioteca Pública Municipal Parc de l’Estació per a descobrir la Placa Gandia Ciutat Amiga de la Infància, un acte simbòlic que ha comptat amb la presència dels 37 membres de la IV edició del Consell de la Infància de la ciutat (5é i 6é del curs 2021-22 dels centres educatius del municipi), a més de representants d’associacions relacionades amb la Infància i altres membres de la Corporació local. 

“_Volem pensar, volem fer, volem caminar tenint en compte el que voleu, el que necessiteu, el que penseu, i en totes les coses que decidim cada dia, comptar amb la mirada dels xiquets i de les xiquetes, que és per a nosaltres la mirada més important, perquè moltes vegades té més trellat el que proposa el Consell de la Infància que algunes propostes que fem els  majors tots els dies_”, ha destacat Prieto.

Per part seua, Gil ha subratllat que els xiquets i les xiquetes, a Gandia i a tot el món, “_són el nostre futur i la brúixola dels majors i dels representants públics per a continuar treballant amb perspectiva en la protecció dels seus drets_”, ja que “_atendre les seues necessitats significa construir una ciutat adaptada a la realitat de la infància_”.

En la seua intervenció, Molero ha agraït la labor de l’Ajuntament de Gandia i del Consell Municipal de la Infància per la labor i el compromís de lluita en pro dels drets d’aquest sector de la població, i ha reivindicat que “_tindre en compte la infància és una qüestió de dret i de respecte cap a totes les persones i una mostra de garantia democràtica_” amb la qual adults i adultes cada vegada estan més sensibilitzats.

D’altra banda, Filella ha remarcat que “_els adults hem d’escoltar la infància per a construir ciutats que defensen els vostres drets_”, ja que aquesta és ciutadania de ple dret que, amb les seues propostes, “_pot ajudar a Gandia a fer-la més justa, solidària i habitable per a tots i totes_”. 

Finalment, els consellers i les conselleres, que aquesta vesprada participaran en el Plenari de Constitució de la IV Edició del Consell de la Infància al Saló de Plenaris del consistori, han conclòs l’acte amb el muntatge del trencaclosques per a promoure els drets de la infància entre tota la comunitat educativa.

Sobre els drets de la infància, cal destacar que el pròxim divendres la Generalitat podria aprovar l‘Estratègia d’infància i Adolescència 2022-2026 amb la qual totes les conselleries autonòmiques plasmaran políticament les preocupacions i inquietuds en què han treballat els menuts i menudes des dels Consells Municipals de la Infància. Una pas més endavant que se suma a la Llei Orgànica 8/2021 de protecció integral a la infància i l'adolescència enfront de la violència que va ser motivada pel mandat de la Convenció sobre els drets dels xiquets i xiquetes que va aprovar l’ONU en 1989.